12 varusmiestä joutui sairaalahoitoon.

Varusmiehiä kuljettanut linja-auto suistui tieltä ja ajoi ojan yli pellolle Iisalmessa. Kaksikerroksinen bussi törmäsi lyhtypylvääseen ja kaatui kyljelleen.

Onnettomuudessa oli osallisena autossa olleen 45 varusmiehen lisäksi auton kuljettaja.

Kyydissä olijoista 12 lähti tarkastuksiin sairaalaan Iisalmeen.

– Loukkaantumiset olivat kaikki lieviä, päivystävä palomestari Harri Laukkanen kertoo.

Varusmiehet ovat Kainuun prikaatista, Kajaanista. Kyseessä oli varusmiesten lomakuljetus, joka oli matkalla Kajaanista Jyväskylään.

– Pojat olivat varusmiespalveluksesta kotiin lomalle tulossa, Laukkanen kertoo.

Onnettomuus sattui Pielaveden ja Peltosalmen välisellä maantiellä, Leipämäen ja Sourunsalon välillä. Linja-auto oli tulossa Iisalmesta kohti Pielavettä.

– Lumen takia tie on todella huonossa kunnossa. Sohjon päällä linja-auto lähti liirtoon ja suistui tieltä.

Jyväskyläläinen 20-vuotias varusmies Onni Mikkonen kertoo sanomalehti Keskisuomalaisessa, miten bussi syöksyi yllättäen tieltä. Hän istui kaksikerroksisen bussin oikealla puolella ikkunapaikalla.

Bussi kaatui juuri oikealle kyljelleen.

– En itse tainnut lentää pahasti, mutta lonkka osui auton kylkeen. Linja-auton kaaduttua keskityimme ulos pääsemiseen.

Kaikki varusmiehet auttoivat toisiaan. Kaikki saatiin ulos autosta.

– Kukaan ei tainnut loukkaantua kovin vakavasti. Muutamia käsivammoja tuli ja paljon haavoja.

Hätäkeskukseen tuli ilmoitus onnettomuudesta kello 20 jälkeen.

Onnettomuuspaikan pelastus- ja raivaustyöt ovat käynnissä.